CELEX: 
Language: mt
Date: 2017-06-26 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) Nru 540/2014 tal-Parlament Ewropew u tal-Kunsill dwar ir-rekwiżiti tas-Sistema ta’ Twissija Akustika tal-Vettura għall-approvazzjoni tat-tip tal-UE għall-vetturi

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Il-vetturi elettriċi ibridi u dawk purament elettriċi, imsejħa wkoll Vetturi tat-Trasport bit-Triq li ma Jagħmlux Storbju (QRTV), jipproduċu ħoss ta’ livell sostanzjalment baxx meta mqabbel ma’ vetturi b’magna b’kombustjoni interna, għaldaqstant dan jirriżulta f’benefiċċji ambjentali. Madankollu, dak it-tnaqqis fil-ħoss elimina sors importanti ta’ sinjal li jinstema’ u jwissi lill-utenti tat-toroq vulnerabbli, li tipikament ikunu persuni b’diżabbiltà fil-vista jew ċiklisti, dwar l-avviċinament, dwar il-preżenza jew dwar it-tluq ta’ vettura.
            
            
               Ir-rekwiżiti tal-approvazzjoni tat-tip rigward l-emissjonijiet tal-ħoss li japplikaw għal vetturi tal-kategoriji M u N huma stabbiliti fir-Regolament (UE) Nru 540/2014
                  1
               . F’dan ir-Regolament huma stabbiliti wkoll ir-rekwiżiti minimi għall-emissjonijiet tal-ħsejjes għall-installazzjoni tas-Sistema ta’ Twissija Akustika tal-Vettura (AVAS) fuq QRTV, bil-għan li l-utenti vulnerabbli tat-triq jiġu mwissija, għas-sikurezza tagħhom, bil-preżenza ta’ tali vetturi.
            
            
               Issa jeħtieġ li jiġu spjegati fid-dettall u għaldaqstant jitjiebu r-rekwiżiti tal-AVAS fir-Regolament (UE) Nru 540/2014 billi titqies il-ħidma fil-livell tal-UNECE, li reċentement irriżultat fir-Regolament tan-NU Nru 138 dwar l-approvazzjoni tal-QRTV. Fl-istess ħin, il-Kummissjoni għandha tirrispetta l-obbligu leġiżlattiv li jiġu spjegati fid-dettall ir-rekwiżiti tal-AVAS, hekk kif stipulat fl-Artikolu 8 tar-Regolament (UE) Nru 540/2014.
            
            
               Dan l-att għandu l-għan li jemenda l-Anness VIII tar-Regolament (UE) Nru 540/2014 billi jiddaħħlu r-rekwiżiti tekniċi u l-proċeduri tal-ittestjar tal-AVAS, b’riferiment għar-Regolament tan-NU Nru 138.
            
            
               2.IL-KONSULTAZZJONIJIET QABEL MA JIĠI ADOTTAT L-ATT
            
            
               Fit-tħejjija ta’ dan l-att, il-Kummissjoni wettqet konsultazzjonijiet xierqa fil-livell tal-esperti, li kienu jinkludu l-partijiet ikkonċernati mill-industrija, is-sħab soċjali u l-esperti mill-Istati Membri.
            
            
               Dan l-att kien soġġett għal konsultazzjoni pubblika fuq il-Portal għal Regolamentazzjoni Aħjar bejn it-3 ta’ April 2017 u l-1 ta’ Mejju 2017; il-kummenti li waslu ġew meqjusa kif xieraq.
            
            
               3.L-ELEMENTI ĠURIDIĊI TAL-ATT DELEGAT
            
            
               (a)Bażi ġuridika
            
            
               Il-bażi ġuridika ta’ dan l-att delegat hija r-Regolament (UE) Nru 540/2014 tal-Parlament Ewropew u tal-Kunsill tas-16 ta’ April 2014 dwar il-livell ta’ ħoss tal-vetturi bil-mutur u s-sostituzzjoni tas-sistemi tas-sajlenser, u li jemenda d-Direttiva 2007/46/KE u li jħassar id-Direttiva 70/157/KEE
            
            
               (b)Għażla tal-istrumenti
            
            
               Regolament huwa l-istrument ix-xieraq biex jiġi emendat ir-Regolament (UE) 540/2014.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 26.6.2017
            
            
               li jemenda r-Regolament (UE) Nru 540/2014 tal-Parlament Ewropew u tal-Kunsill dwar ir-rekwiżiti tas-Sistema ta’ Twissija Akustika tal-Vettura għall-approvazzjoni tat-tip tal-UE għall-vetturi
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 540/2014 tal-Parlament Ewropew u tal-Kunsill tas-16 ta’ April 2014 dwar il-livell ta’ ħoss tal-vetturi bil-mutur u s-sostituzzjoni tas-sistemi tas-sajlenser, u li jemenda d-Direttiva 2007/46/KE u li jħassar id-Direttiva 70/157/KEE 
                  2
               , u b’mod partikolari t-tieni paragrafu tal-Artikolu 8 u l-Artikolu 9 tiegħu,
            
            
               Billi:
            
            
               (1)Ir-Regolament (UE) Nru 540/2014 jistabbilixxi r-rekwiżiti għall-approvazzjoni tat-tip tal-UE għall-vetturi ġodda kollha tal-kategoriji M (vetturi użati għall-ġarr tal-passiġġieri) u N (vetturi użati għall-ġarr ta’ merkanzija) fir-rigward tal-livell tal-ħoss tagħhom. Dak ir-Regolament jistabbilixxi wkoll miżuri dwar is-Sistema ta’ Twissija Akustika tal-Vettura (AVAS) għal vetturi elettriċi ibridi u għal vetturi purament elettriċi, bil-għan li l-utenti vulnerabbli tat-triq jiġu mwissija dwar dawn il-vetturi.
            
            
               (2)Wara l-adozzjoni, fil-168 sessjoni tal-Forum Dinji għall-Armonizzazzjoni tar-Regolamenti dwar il-Vetturi tal-Kummissjoni Ekonomika għall-Ewropa tan-Nazzjonijiet Uniti (NU/KEE), li saret bejn it-8 u l-11 ta’ Marzu 2016, tar-Regolament tan-NU Nru 138 dwar l-approvazzjoni ta’ vetturi tat-trasport bit-triq li ma jagħmlux storbju, l-Anness VIII tar-Regolament (UE) Nru 540/2014 għandu jiġi rieżaminat bil-għan li titjieb l-akkuratezza tar-rekwiżiti tal-AVAS dwar it-tip u l-volum tal-ħoss emess, il-metodu tal-ġenerazzjoni tal-ħoss, l-iswiċċ tal-funzjoni pause u l-ħoss tal-vettura wieqfa.
            
            
               (3)Id-dokument ta’ informazzjoni skont l-Anness I tad-Direttiva 2007/46/KE tal-Parlament Ewropew u tal-Kunsill
                  3
                dwar l-approvazzjoni tat-tip tal-UE ta’ vettura fir-rigward tal-livell permissibbli tal-ħoss u l-addendum taċ-ċertifikat tal-approvazzjoni tat-tip tal-UE għandhom jiġu rieżaminati sabiex jirriflettu r-rekwiżiti dettaljati relatati mal-AVAS.
            
            
               (4)Barra minn hekk, sabiex tkun permessa l-approvazzjoni ta’ vetturi elettriċi ibridi u ta’ vetturi purament elettriċi li jkunu mgħammra b’AVAS, huwa xieraq li jiġu introdotti rekwiżiti ta’ ttestjar fuq il-livelli minimi tal-emissjonijiet tal-ħoss tal-AVAS meta l-vettura tkun miexja ’l quddiem u lura kif ukoll fuq iċ-ċaqliqa tal-frekwenza tal-ħoss emess.
            
            
               (5)Għalhekk, jenħtieġ li r-Regolament (UE) Nru 540/2014 jiġi emendat skont dan.
            
            
               (6)Billi r-Regolament (UE) Nru 540/2014 daħal fis-seħħ fl-1 ta’ Lulju 2016 u billi ma jistax jiġi applikat b’mod sħiħ mingħajr l-emendi tal-Anness VIII inklużi f’dan l-att, dan ir-Regolament għandu jidħol fis-seħħ malajr kemm jista’ jkun,
            
            
               ADOTTAT DAN IR-REGOLAMENT:
            
            
               Artikolu 1
               Emendi tar-Regolament (UE) Nru 540/2014
            
            
               Ir-Regolament (UE) Nru 540/2014 huwa emendat kif ġej:
            
            
               (1) l-Anness I huwa emendat kif ġej:
            
            
               (a)
                     fl-Appendiċi 1, jiżdied il-punt 12.8. li ġej:
            
            
               “12.8. AVAS
            
            
               12.8.1. In-numru tal-approvazzjoni ta’ tip ta’ vettura fir-rigward tal-emissjonijiet tal-ħoss tagħha skont ir-Regolament UNECE Nru 138 (1)
            
            
               jew 
            
            
               12.8.2. Ir-referenza sħiħa għar-riżultati tat-test tal-livelli tal-emissjonijiet tal-ħoss tal-AVAS, imkejla skont ir-Regolament (UE) Nru 540/2014 (1)”;
            
            
               (b) fl-Appendiċi 2, l-Addendum huwa emendat kif ġej:
            
            
               (i) il-punt 3 jinbidel b’dan li ġej:
            
         
         
            
               “3. AVAS armata: iva / le (1)";
            
            
               (ii) jiddaħħal il-punt 4 li ġej:
            
            
               “4. Rimarki…………………………………………………………………………………….".
            
            
               (2) L-Anness VIII jinbidel bit-test fl-Anness ta’ dan ir-Regolament.
            
            
               Artikolu 2
               Dħul fis-seħħ
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 26.6.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  Ir-Regolament (UE) Nru 540/2014 tal-Parlament Ewropew u tal-Kunsill tas-16 ta’ April 2014 dwar il-livell ta’ ħoss tal-vetturi bil-mutur u s-sostituzzjoni tas-sistemi tas-sajlenser, u li jemenda d-Direttiva 2007/46/KE u li jħassar id-Direttiva 70/157/KEE (ĠU L 158, 27.5.2014, p. 131).
               
               
                  
                     (2)
                  ĠU L 158, 27.5.2014, p. 131.
               
               
                  
                     (3)
                  Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU L 263, 9.10.2007, p. 1). 
               
            
      
    ---documentbreak--- 
      
         
         
            
               ANNESS
            
            
               tar-
            
            
               Regolament Delegat tal-Kummissjoni (UE) …/...
            
            
               li jemenda r-Regolament (UE) Nru 540/2014 tal-Parlament Ewropew u tal-Kunsill dwar ir-rekwiżiti tas-Sistema ta’ Twissija Akustika ta’ Vettura għall-approvazzjoni tat-tip tal-UE għall-vetturi
            
            
               “ANNESS VIII
            
            
               MIŻURI DWAR IS-SISTEMA TA’ TWISSIJA AKUSTIKA TAL-VETTURA (AVAS)
            
            
               TAQSIMA I
            
            
               Dan l-Anness jistipula l-miżuri li jikkonċernaw is-Sistema ta’ Twissija Akustika ta’ Vettura (AVAS) għal vetturi elettriċi ibridi u għal vetturi purament elettriċi.
            
            
               1. Minkejja l-punti 2(a) u (b), id-dispożizzjonijiet tat-Taqsima II għandhom japplikaw għall-AVAS installata: 
            
            
               (a) f’kull tip ta’ vettura approvata qabel l-1 ta’ Lulju 2019; 
            
            
               (b) f’kull vettura ġdida bbażata fuq it-tip msemmija fil-punt (a) qabel l-1 ta’ Lulju 2021.
            
            
               2. Id-dispożizzjonijiet tat-Taqsima III għandhom japplikaw għall-AVAS installata: 
            
            
               (a) fi kwalunkwe tip ta’ vettura approvata qabel l-1 ta’ Lulju 2019, jekk il-manifattur jagħżel li jagħmel dan;
            
            
               (b) fi kwalunkwe vettura ġdida abbażi tat-tip imsemmija fil-punt (a); 
            
            
               (c) fi kwalunkwe tip ta’ vettura approvata fl-1 ta’ Lulju 2019 jew wara; 
            
            
               (d) fi kwalunkwe vettura ġdida abbażi tat-tip imsemmija fil-punt (c); 
            
            
               (e) fi kwalunkwe vettura ġdida fl-1 ta’ Lulju 2021 jew wara.
            
            
            
               TAQSIMA II
            
         
         
            
               II.1Il-prestazzjoni tas-sistema
            
            
               Jekk l-AVAS tkun installata fuq il-vettura, din għandha tikkonforma mar-rekwiżiti msemmija fil-punti II.2 u II.3.
            
            
               II.2Il-kundizzjonijiet tal-operat
            
            
               (a)Metodu tal-ġenerazzjoni tal-ħoss
            
            
               L-AVAS għandha awtomatikament tiġġenera ħoss fil-firxa minima tal-veloċità tal-vettura mill-bidu sa madwar 20 km/h u matul l-irriversjar. Meta l-vettura tkun mgħammra b’magna tal-kombustjoni interna li qed topera fil-firxa tal-veloċità tal-vettura ddefinita hawn fuq, l-AVAS ma tiġġenera l-ebda ħoss.
            
            
               Għall-vetturi b’apparat ta’ twissija bil-ħoss għar-rivers, mhuwiex neċessarju li l-AVAS tiġġenera ħoss matul l-irriversjar.
            
            
               (b)Swiċċ
            
            
               L-AVAS għandha tkun mgħammra bi swiċċ li jkun faċilment aċċessibbli mis-sewwieq tal-vettura u li jippermetti l-attivazzjoni u d-diżattivazzjoni. Meta terġa’ tinxtegħel il-vettura, l-AVAS għandu jaqa’ fuq il-pożizzjoni mixgħula.
            
            
               (c)L-attenwazzjoni
            
            
               Il-livell tal-ħoss tal-AVAS jista’ jiġi mnaqqas matul il-perjodi ta’ tħaddim tal-vettura.
            
            
               II.3It-tip u l-volum tal-ħoss
            
            
               (a)Il-ħoss li jrid jiġi ġġenerat mill-AVAS għandu jkun ħoss kontinwu li jipprovdi informazzjoni li vettura qed titħaddem lil min ikun miexi fit-triq u lil utenti oħra tat-toroq. Il-ħoss għandu jkun faċilment indikattiv tal-imġiba tal-vettura u għandu jkun simili għall-ħoss ta’ vettura tal-istess kategorija mgħammra b’magna tal-kombustjoni interna.
            
            
               (b)Il-ħoss li jrid jiġi ġġenerat mill-AVAS għandu jkun indikattiv faċilment tal-imġiba tal-vettura, pereżempju, permezz ta’ varjazzjoni awtomatika tal-livell tal-ħoss jew il-karatteristiċi f’sinkronizzazzjoni mal-veloċità tal-vettura.
            
            
               (c)Il-livell tal-ħoss iġġenerat mill-AVAS ma għandux jaqbeż il-livell tal-ħoss approssimattiv għal vettura tal-kategorija M1 mgħammra b’magna tal-kombustjoni interna u li topera fl-istess kundizzjonijiet.
            
            
               TAQSIMA III
            
            
               III.1Il-prestazzjoni tas-sistema
            
            
               L-AVAS għandha tikkonforma mar-rekwiżiti stabbiliti fil-punti III.2 sa III.6.
            
            
               III.2Il-kundizzjonijiet tal-operat
            
            
               (a)Metodu tal-ġenerazzjoni tal-ħoss
            
            
               L-AVAS għandha awtomatikament tiġġenera ħoss fil-firxa minima tal-veloċità tal-vettura mill-bidu sa madwar 20 km/h u matul l-irriversjar. Meta l-vettura tkun mgħammra b’magna ta’ kombustjoni interna li qed topera fil-firxa tal-veloċità tal-vettura ddefinita hawn fuq, l-AVAS ma tiġġenera l-ebda ħoss.
            
         
         
            
               Vetturi li jkollhom il-livelli globali tal-ħoss li jkunu konformi mar-rekwiżiti fil-paragrafu 6.2.8 tar-Regolament Nru 138 tan-NU/KEE
                  1
                b’marġni ta’ + 3 dB (A), mhumiex meħtieġa li jkunu mgħammra b’AVAS. Ir-rekwiżiti stipulati fil-paragrafu 6.2.8 tar-Regolament Nru 138 tan-NU/KEE għal baned ta’ terz ta’ ottava u r-rekwiżiti stipulati fil-paragrafu 6.2.3 tar-Regolament Nru 138 tan-NU/KEE għax-xift tal-frekwenza kif definit f’paragrafu 2.4 tal-istess Regolament tan-NU/KEE (“xift tal-frekwenza”) ma għandhomx japplikaw għal dawk il-vetturi.
            
            
               Għall-vetturi b’apparat ta’ twissija bil-ħoss għar-rivers, mhuwiex neċessarju li l-AVAS tiġġenera ħoss matul l-irriversjar, diment li l-apparat ta’ twissija bil-ħoss għar-rivers jikkonforma mar-rekwiżiti stipulati fit-tieni subparagrafu tal-paragrafu 6.2 u fil-paragrafu 6.2.2 tar-Regolament Nru 138 tan-NU/KEE.
            
            
               Il-ħoss iġġenerat mit-tip ta’ vettura mressaq għall-approvazzjoni, għandu jitkejjel permezz tal-metodi stabbiliti fl-Anness 3 u s-subparagrafi 6.2.1.3 u 6.2.2.2 tar-Regolament Nru 138 tan-NU/KEE.
            
            
               (b)Swiċċ
            
            
               L-AVAS tista’ tkun mgħammra b’mekkaniżmu li jippermetti lis-sewwieq iwaqqaf l-operat ta’ AVAS (“il-funzjoni pause”), li jkun faċilment aċċessibbli mis-sewwieq tal-vettura u li jippermetti l-attivazzjoni u d-diżattivazzjoni. Meta tkun mgħammra bil-funzjoni pause, meta terġa’ tinxtegħel il-vettura l-AVAS għandu jaqa’ fuq il-pożizzjoni mixgħula.
            
            
               Barra minn hekk, il-funzjoni pause għandha tkun konformi mar-rekwiżiti stipulati fil-paragrafu 6.2.6 tar-Regolament Nru 138 tan-NU/KEE.
            
            
               (c)L-attenwazzjoni
            
            
               Il-livell tal-ħoss tal-AVAS jista’ jiġi mnaqqas matul il-perjodi ta’ tħaddim tal-vettura. F’dawk il-każijiet, il-livell tal-ħoss tal-AVAS għandu jikkonforma mar-rekwiżiti stipulati fil-paragrafu 6.2.8 tar-Regolament Nru 138 tan-NU/KEE.
            
            
               III.3It-tip u l-volum tal-ħoss
            
            
               (a)Il-ħoss li jrid jiġi ġġenerat mill-AVAS għandu jkun ħoss kontinwu li jipprovdi informazzjoni li vettura qed titħaddem lil min ikun miexi fit-triq u lil utenti oħra tat-toroq. Il-ħoss għandu jkun faċilment indikattiv tal-imġiba tal-vettura, pereżempju, permezz ta’ varjazzjoni awtomatika tal-livell tal-ħoss jew il-karatteristiċi f’sinkronizzazzjoni mal-veloċità tal-vettura. Il-ħoss għandu jkun simili għall-ħoss ta’ vettura tal-istess kategorija mgħammra b’magna tal-kombustjoni interna.
            
            
               Għandhom japplikaw ir-regoli li ġejjin:
            
            
               (i) Meta jiġi ġġenerat meta l-vettura tkun miexja, il-ħoss tal-AVAS għandu jikkonforma mar-rekwiżiti stabbiliti fil-paragrafi 6.2.1.1, 6.2.1.2, 6.2.1.3, 6.2.2.1, 6.2.2.2 u 6.2.3 tar-Regolament Nru 138 tan-NU/KEE, kif applikabbli;
            
            
               (ii) Il-vettura tista’ temetti ħoss meta tkun wieqfa, kif stipulat fil-paragrafu 6.2.4 tar-Regolament Nru 138 tan-NU/KEE.
            
            
               (b)Il-manifattur tal-vettura jista’ jipprovdi l-possibbiltà lis-sewwieq li jagħżel minn ħsejjes differenti, li għandhom jikkonformaw mar-rekwiżiti stipulati fil-paragrafu 6.2.5 tar-Regolament Nru 138 tan-NU/KEE.
            
            
               (c)Il-livell tal-ħoss iġġenerat mill-AVAS ma għandux jaqbeż il-livell tal-ħoss approssimattiv għal vettura tal-kategorija M1 mgħammra b’magna tal-kombustjoni interna u li topera fl-istess kundizzjonijiet. Barra minn hekk, għandhom japplikaw ir-rekwiżiti tal-paragrafu 6.2.7 tar-Regolament Nru 138 tan-NU/KEE.
            
            
               (d)Il-livell globali tal-ħoss emess minn vettura li tikkonforma mas-subparagrafu tal-punt 2(a) ma għandux jaqbeż il-livell tal-ħoss approssimattiv għal vettura tal-kategorija M1 mgħammra b’magna tal-kombustjoni interna u li topera fl-istess kundizzjonijiet.
            
            
               III.4Ir-rekwiżiti relatati mal-korsa tat-testijiet
            
            
               Sat-30 ta’ Ġunju 2019, l-istandard ISO 10844:1994 jista’ jiġi applikat bħala alternattiva għall-istandard ISO 10844:2014 għall-verifika tal-konformità tal-korsa tat-test kif deskritt fl-Anness 3, il-paragrafu 2.1.2, tar-Regolament Nru 138 tan-NU/KEE.
            
            
               III.5Iċ-ċertifikat tal-approvazzjoni tat-tip
            
            
               Il-manifattur tal-vettura għandu jipprovdi, mehmuż maċ-ċertifikat tal-approvazzjoni tat-tip tal-UE, wieħed minn dawn id-dokumenti li ġejjin:
            
         
         
            
               a) il-komunikazzjoni msemmija fil-paragrafu 5(3) tar-Regolament Nru 138 tan-NU/KEE, skont il-mudell stabbilit fl-Anness 1 ta’ dak ir-Regolament;
            
            
               b) ir-riżultati tat-testijiet tal-livelli tal-emissjonijiet tal-ħoss tal-AVAS, imkejla f’konformità ma’ dan ir-Regolament.
            
            
               III.6Marki
            
            
               Kull komponent tal-AVAS għandu jkollu l-marki li ġejjin:
            
            
               (a)il-marka kummerċjali jew il-marka tal-manifattur;
            
            
               (b)numru ta’ identifikazzjoni.
            
            
               Il-marki għandhom ikunu jinqraw b’mod ċar u ma jitħassrux.
            
            
               ”
            
         
         
            
                  
                     (1)
                  ĠU L 9, 13.1.2017, p. 33.